Сарајево, 9. 6. 2023. године

МЕДИЈИМА

**НАЈАВА ЗА МЕДИЈЕ**

**Транснационална сарадња у БиХ под лупом**

Завршна конференција Интеррег транснационалних програма 2014-2020 под називом *Транснационална сарадња у БиХ под лупом* одржаће се у уторак, 13. 6. 2023. године у Сарајеву (Хотел *Hills*, Бутмирска цеста 18, Илиџа). На конференцији ће бити представљени резултати три Интеррег програма АДРИОН, ДУНАВ и МЕД у програмском циклусу 2014 – 2020, а у оквиру којих је у БиХ финансирано и имплементирано укупно 110 пројеката, у вриједности од 13.75 милиона евра. Обзиром да је БиХ на почетку новог програмског циклуса 2021 – 2027 година, ово ће бити прилика да се представе и нове могућности које су за апликанте из БиХ отворене у ова три програма транснационалне сарадње.

**Изјаве за медије планиране су од 9:30 до 10 часова, а медијима ће се обратити:**

- Мерсиха Делић, Дирекција за европске интеграције

- Gianluca Vannini, Делегација ЕУ у БиХ

- Алиса Гекић, ЛиНК Мостар, корисник АДРИОН

- Азра Гурдић Рибић, Фондација за иновације, технологију и трансфер знања, корисник ДУНАВ

- Бранка Јанко, Развојна агенција Жепче (РАЖ), корисник МЕД.

**Позивамо Вашу медијску кућу да попрати овај догађај.**

Конференцију организује Дирекција за европске интеграције као Национално тијело у БиХ које координише имплементацију ових програма заједно с осталим државама учесницама.

**О програмима транснационалне сарадње у којима учествује БиХ**

У новом финансијском циклусу ЕУ 2021 – 2027 БиХ наставља успјешно учествовање у три програма транснационалне сарадње: АДРИОН, ДУНАВ и Еуро-МЕД. Приоритети ових програма су паметнија, зеленија, повезанија и социјалнија Европа, те подршка управљању регионима које покривају. Буџет АДРИОНА за период 2021 – 2027, који укључује 10 држава корисника, износи 160,8 милиона евра, а буџети ДУНАВА и Еуро-МЕД-а, који укључују по 14 држава корисника, износе 215 милиона евра, односно 294 милиона евра.

У прошлом програмском циклусу 2014 – 2020 у БиХ је кроз АДРИОН финансирано и имплементирано 36 пројеката у вриједности од 4 милиона евра, кроз ДУНАВ 40 пројеката у износу од 5.65 милиона евра те кроз МЕД 34 пројекта у вриједности од 4.1 милиона евра.

О транснационалним програмима више информација доступно је на страници [ДЕИ](https://www.dei.gov.ba/bs/teritorijalna-saradnja) и страницама програма [АДРИОН](https://www.adrioninterreg.eu/,), [ДУНАВ](https://www.interreg-danube.eu/) и [МЕД](https://interreg-euro-med.eu/en/).

Дирекција за европске интеграције БиХ

Дирекција за европске интеграције